b'\n_START_ARTICLE_\nVasikkasaaren r\xc3\xa4j\xc3\xa4hdys 1919\n_START_PARAGRAPH_\nVasikkasaaren r\xc3\xa4j\xc3\xa4hdys tapahtui Helsingin edustalla Suomenlinnan ja Santahaminan v\xc3\xa4liss\xc3\xa4 sijaitsevalla Vasikkasaarella 8. helmikuuta 1919 kello 18:40, kun saarella sijainnut ammusvarasto r\xc3\xa4j\xc3\xa4hti. R\xc3\xa4j\xc3\xa4hdyksess\xc3\xa4 loukkaantui viisi saarella ollutta vartiomiest\xc3\xa4, yksi heist\xc3\xa4 vakavasti. R\xc3\xa4j\xc3\xa4hdys tuhosi saarella sijainneet rakennukset ja \xc3\xb6ljys\xc3\xa4ili\xc3\xb6t l\xc3\xa4hes t\xc3\xa4ysin. Saari ja sen ymp\xc3\xa4rist\xc3\xb6n j\xc3\xa4\xc3\xa4kentt\xc3\xa4 olivat t\xc3\xa4ynn\xc3\xa4 kivij\xc3\xa4rk\xc3\xa4leit\xc3\xa4, rautaromua ja betonil\xc3\xb6hkareita. Lis\xc3\xa4ksi mereen meni ja paloi 700\xc2\xa0000 kiloa saarella s\xc3\xa4ili\xc3\xb6iss\xc3\xa4 varastoituna ollutta masut-\xc3\xb6ljy\xc3\xa4. R\xc3\xa4j\xc3\xa4hdys rikkoi ikkunoita Suomenlinnassa, Hakaniemess\xc3\xa4, S\xc3\xb6rn\xc3\xa4isiss\xc3\xa4, Eirassa, Kruunuhaassa ja Katajanokalla ja se kuultiin aina Tallinnassa ja Heinolassa saakka. R\xc3\xa4j\xc3\xa4hdyksen alkusyy ei koskaan selvinnyt._NEWLINE_Toukokuussa 1919 tuuli kuljetti Helsingin Etel\xc3\xa4sataman venealtaisiin Vasikkasaaren r\xc3\xa4j\xc3\xa4hdyksess\xc3\xa4 hajonneista \xc3\xb6ljys\xc3\xa4ili\xc3\xb6ist\xc3\xa4 mereen valunutta naftaa niin paljon ett\xc3\xa4 naftaa voitiin ker\xc3\xa4t\xc3\xa4 talteen isompia m\xc3\xa4\xc3\xa4ri\xc3\xa4 \xc3\xa4mp\xc3\xa4reill\xc3\xa4._NEWLINE_Ven\xc3\xa4j\xc3\xa4n armeija rakensi saarelle 1850-luvulla useita kivisi\xc3\xa4 ja puisia ruuti- ja ammusvarastoja, laboratorion ja asuintilat 30:lle vartiomiehelle. 1860-luvulla ruutivarastot keskitettiin saaren keskiosaan ja niiden ymp\xc3\xa4rille rakennettiin "Kiinan muuriksi" kutsuttu kivinen suojamuuri, jonka p\xc3\xa4\xc3\xa4ll\xc3\xa4 sijaitsivat vartijoille tarkoitetut puiset k\xc3\xa4velysillat. Vuonna 1870 valmistui Valkoisena talona tunnettu kivinen vartiotalo ja sen viereen kivinen j\xc3\xa4\xc3\xa4kellari. _NEWLINE_Ensimm\xc3\xa4isen maailmansodan aikana saarelle varastoitiin tykinammusten ja ruudin lis\xc3\xa4ksi torpedoja, merimiinoja sek\xc3\xa4 noin 16 miljoonaa kiv\xc3\xa4\xc3\xa4rinpatruunaa. Hevosvetoinen rautatie yhdisti ammusvaraston saaren p\xc3\xa4\xc3\xa4laituriin. Saarelle rakennettiin my\xc3\xb6s kolme suurta 30 metri\xc3\xa4 halkaisijaltaan olevaa \xc3\xb6ljys\xc3\xa4ili\xc3\xb6t\xc3\xa4, joihin varastoitiin masutiksi kutsuttua raskasta poltto\xc3\xb6ljy\xc3\xa4 Ven\xc3\xa4j\xc3\xa4n It\xc3\xa4meren laivaston laivojen polttoaineeksi. \xc3\x96ljys\xc3\xa4ili\xc3\xb6iden ymp\xc3\xa4rille rakennettiin suojamuurit ja \xc3\xb6ljy pumpattiin s\xc3\xa4ili\xc3\xb6ihin kuljetusproomuista h\xc3\xb6yryk\xc3\xa4ytt\xc3\xb6isen pumppuaseman pumpuilla. Saarella oli my\xc3\xb6s parissa pienemm\xc3\xa4ss\xc3\xa4 s\xc3\xa4ili\xc3\xb6ss\xc3\xa4 diesel\xc3\xb6ljy\xc3\xa4 sek\xc3\xa4 muita palavia nesteit\xc3\xa4. Vuonna 1918 saari siirtyi suomalaisille ja oli aluksi sotasaaliskeskusosaston hallussa ja sitten Suomenlinnan rannikkotykist\xc3\xb6n alaisuudessa. _NEWLINE_R\xc3\xa4j\xc3\xa4hdyksen j\xc3\xa4lkeen vain yksi \xc3\xb6ljys\xc3\xa4ili\xc3\xb6 oli s\xc3\xa4ilynyt korjauskelpoisena. Se ja pumppuasema korjattiin ja saarelle perustettiin valtion \xc3\xb6ljyvarikko. Saarelle rakennettiin betoninen, kivimuurein suojattu kaksikerroksinen polttoainevarasto ja vuoteen 1927 saakka puolustusvoimien bensiinin jakelu tapahtui saarelta k\xc3\xa4sin. Saaren s\xc3\xa4ili\xc3\xb6ihin varastoitiin sitten l\xc3\xa4hinn\xc3\xa4 lentokonebensiini\xc3\xa4. Vuonna 1945 SKDL:n Helsingin kunnallisj\xc3\xa4rjest\xc3\xb6 sai k\xc3\xa4ytt\xc3\xb6\xc3\xb6ns\xc3\xa4 noin puolet saaresta. T\xc3\xa4lle puolikkaalle rakennettiin sitten 1940- ja 1950-luvuilla yli sata kes\xc3\xa4m\xc3\xb6kki\xc3\xa4, joista noin 50 on j\xc3\xa4ljell\xc3\xa4. Vasikkasaari siirtyi Helsingin kaupungin omistukseen vuonna 1965.'